A FIDE Women’s Grand Prix 2013–14 egy kiemelt erősségű sakkversenysorozat nők számára a Nemzetközi Sakkszövetség (FIDE) szervezésében, amely hat versenyből állt. A versenysorozat a 2016-os női sakkvilágbajnokság kvalifikációs versenysorozatának egyik eleme, és győztese megmérkőzhet a regnáló világbajnokkal a világbajnoki címért. A győzelmet – sorrendben harmadszor – a verseny idején a világbajnoki címet is viselő kínai Hou Ji-fan szerezte meg. Mivel a kieséses rendszerű, 2015 tavaszán rendezett 2015-ös női sakkvilágbajnokságon nem indult el, így címét automatikusan elvesztette. A Grand Prix-győzelem révén azonban ismét visszaszerezheti azt a 2015-ös női sakkvilágbajnokkal, az ukrán Marija Muzicsukkal vívandó mérkőzésen.